વૈદેહીએ કાને હાથ દાબી દીધા. પ્રીતની ધરતી ઉજ્જડ થઈ. મને જે સ્વયંપ્રેરિત લાગી હતી એ પ્રણયની લાગણી બ્રિજેશે ગણતરીપૂર્વક મારામાં રોપી હતી. એ બાઇક રાઇડિંગ, તાજની એ ટ્રીટ – મારા હૃદય પર કબજો જમાવવાનાં એ યોજનાબદ્ધ પગલાં હતાં એવું બ્રિજેશે ખુદ કબૂલ્યા પછી અમારા સંસારમાં પ્રણય નામશેષ થાય છે. મારો દરેક ભ્રમ તરડાઈ ગયો, નપાવટ ઠરેલા પુરુષને હું પળ માટેય બરદાસ્ત કરી શકું એમ નથી… મારા ડેડીનું ઘર હજી સલામત છે, એમના આશરે જવા મારે મૂરત જોવાની જરૂર નથી!